Fyllingsdalen trenger et kulturhus, og det bør ligge ved Oasen bydelssenter. Fyllingsdalen Høyre støtter dermed Fyllingsdalen Kulturråd, som også går inn for å plassere kulturhuset ved Oasen.

Fyllingsdalen er en bydel på størrelse med en middels norsk by. Bydelen ble raskt, men gjennomtenkt bygget ut fra 60-tallet og utover. Bydelen har alt en fyllingsdøl trenger – unntatt en arena for frivillig og profesjonell kulturutøvelse, samt andre aktiviteter som kan samle fyllingsdølene. Fyllingsdalen Høyre mener at det er et klart behov for et kulturhus i Fyllingsdalen.

Fyllingsdalen Høyre ønsker spesielt at kulturhuset skal være åpent for alle, og derfor må et kulturhus plasseres lett tilgjengelig, og der folk flest ferdes. I Fyllingsdalen betyr det området rundt Oasen bydelssenter, og den nåværende og fremtidige kollektivterminalen.

En annen positiv effekt av å plassere kulturhuset ved Oasen er sambrukseffekten med det eksisterende ungdomshuset. I tillegg vil Norges største dramaskole, Fylingsdalen VGS, dra nytte av fasilitetene i et kulturhus lokalisert like ved skolen.

Fyllingsdalen Høyre ønsker:

* At det etableres et kulturhus i bydelen.
* At et kulturhus bør plasseres ved Oasen bydelssenter
* At et kulturhus finansieres som et OPS-prosjekt.
* Ungdomshuset og kulturhuset bør lokaliseres i nærheten for et sambruk.
* For en positiv byutvikling må kulturhuset ligge lett tilgjengelig med tanke på nåværende og fremtidige kollektivterminal og bybanestopp.